CELEX: E2020P0016
Language: bg
Date: 2020-11-18 00:00:00
Title: Молба за консултативно становище от Съда на ЕАСТ, подадена от Oslo tingrett на 18 ноември 2020 г., по дело Q и др./норвежкото правителство (Дело E-16/20) 2021/C 113/05

31.3.2021   
            
            
               BG
            
            
               Официален вестник на Европейския съюз
            
            
               C 113/10
            
         
      Молба за консултативно становище от Съда на ЕАСТ, подадена от Oslo tingrett на 18 ноември 2020 г., по дело Q и др./норвежкото правителство
      (Дело E-16/20)
      (2021/C 113/05)
      На 18 ноември 2020 г. до Съда на ЕАСТ бе отправена молба от Oslo tingrett (Районен съд на Осло), получена в деловодството на Съда на 18 ноември 2020 г., за консултативно становище по дело Q и др./норвежкото правителство по следните въпроси:
      
                  1.
               
               
                  Съдът на ЕС е постановил, че член 21 от ДФЕС и Директива 2004/38/ЕО предоставят право на пребиваване в приемаща държава на ненавършило пълнолетие дете, което е гражданин на друга държава от ЕС, и което отговаря на условията по член 7, параграф 1, буква б), и че „същите разпоредби“ позволяват на родител, който действително упражнява родителските права върху това дете, да пребивава с детето в приемащата държава членка, вж. например дело C-86/12, Alokpa, точка 29. Същевременно Съдът на ЕС също така е постановил, че такъв родител не попада в персоналния обхват на директивата, както е предвидено в член 3, параграф 1, вж. Alokpa, точки 24—26.
                  Може ли в описаната по-горе ситуация правото на пребиваване на родителя да се основава единствено на директивата или с оглед на Споразумението за ЕИП, или такова право предполага, че директивата трябва да се прилага във връзка с член 21 ДФЕС или евентуално директивата трябва да получи широко тълкуване с оглед на член 21 от ДФЕС?
               
            
                  2.
               
               
                  Член 12, параграф 3 от Директива 2004/38/ЕО предоставя право на дете на гражданин на държава от ЕИП да продължи да пребивава, когато е записано в одобрено учебно заведение, и на лицето, което носи родителска отговорност (попечителство) за детето, ако гражданинът на ЕИП напусне страната. Може ли дете, което е пряк роднина само на съпруг/а на гражданин на ЕИП, на което е предоставено право на пребиваване, използвайки гражданин на ЕИП като референтно лице, също да получи такова право съгласно директивата или с оглед на Споразумението за ЕИП? Това важи ли и ако гражданинът на държава от ЕИП е подал молба за развод с родителя на това дете, преди да напусне страната?
               
            
                  3.
               
               
                  При утвърдителен отговор на въпрос 2, той важи ли и ако бракът на майката или бащата на детето представлява злоупотреба с право съгласно член 35 от Директива 2004/38/ЕО, но е бил възприет като действителен от гражданина на ЕИП и от детето?